ওয়েব সংবাদ:‌ ইন্দোনেশিয়ায় সুলাওয়েসি প্রদেশে ১৫ বছর ধরে নিখোঁজ থাকার পরে অবশেষে খোঁজ মিলল এক তরুণীর। তিনি যখন নিখোঁজ হয়েছিলেন তখন তাঁর বয়স ছিল ১৩ বছর। ভূতে ভর করেছে, এই ধারণার বশবর্তী হয়ে মেয়েটিকে ওঝার কাছে নিয়ে যান তরুণীর অভিভাবকরা। সেখানে তাঁকে একটি গুহার মধ্যে আটকে রাখে ওই ওঝা। তরুণীর অভিভাবকদের সে বোঝায়, দুষ্ট আত্মা নাকি মেয়েটিকে অন্যত্র নিয়ে গিয়েছে। এদিকে ওই গুহার মধ্যে ১৫ বছর ধরে তরুণীকে ধর্ষণ করে চলে সে। ১৫ বছর পরে ওই গুহা থেকে পালাতে সক্ষম হন তরুণী। গুহার কাছেই অসংলগ্নভাবে তাঁকে ঘুরে বেড়াতে দেখেন স্থানীয় বাসিন্দারা। পুলিসে খবর দেওয়া হয়। পুলিস আসার পরেই সামনে আসে সত্যিটা। ওই তরুণী জানিয়েছেন, দিনের পর দিন তাঁর মগজধোলাই করেছিল ওই ওঝা। তাঁকে এক মৃত বালকের ছবি দেখিয়ে বোঝানো হয়েছিল, এই বালকের আত্মা তাঁর ওপরে ভর করেছে। ওঝার সঙ্গে যৌনতায় লিপ্ত হলে আত্মা ছেড়ে চলে যাবে। যৌনতার সময় যাতে সে কোনও বাধা না দেয়, সেই কারণে নিয়মিত মাদক দেওয়া হতো ওই তরুণীকে। যৌনতায় রাজি না হলে চলত মারধর। অভিযুক্ত ওঝাকে গ্রেপ্তার করা হয়েছে। অভিযোগ প্রমাণিত হলে কম করে ২৫ বছরের জেল হবে তার।